Predkladacia správa

59. zasadnutie Valného zhromaždenia Organizácie Spojených národov sa začne v utorok, 14. septembra 2004. Všeobecná rozprava pléna Valného zhromaždenia sa začne v utorok, 21. septembra 2004 a potrvá do piatku, 1. októbra 2004. Za predsedu 59. zasadnutia Valného zhromaždenia Organizácie Spojených národov bol zvolený p. Jean Ping, minister zahraničných vecí, spolupráce a organizácie La Francophonie Gabonskej republiky.

	Delegáciu Slovenskej republiky na 59. zasadnutí Valného zhromaždenia Organizácie Spojených národov povedie prezident Slovenskej republiky, ktorý dňa 21. 9. 2004 vystúpi vo všeobecnej rozprave Valného zhromaždenia Organizácie Spojených národov. 

Nominácia členov delegácie bude zodpovedať potrebe účinného zabezpečenia úloh vyplývajúcich z programu 59. zasadnutia Valného zhromaždenia Organizácie Spojených národov, priorít Slovenskej republiky na 59. zasadnutí Valného zhromaždenia Organizácie Spojených národov a členstva Slovenskej republiky v Európskej únii.

Predkladaný materiál obsahuje návrh smernice, ktorá rozpracováva priority delegácie Slovenskej republiky na 59. zasadnutí Valného zhromaždenia Organizácie Spojených národov. Slovenská republika sa po prvýkrát zúčastní zasadnutia Valného zhromaždenia Organizácie Spojených národov ako riadny člen Európskej únie. Priority Európskej únie na 59. zasadnutí Valného zhromaždenia Organizácie Spojených národov schválila Rada pre všeobecné záležitosti a vonkajšie vzťahy  v Bruseli dňa 12. júla 2004. 

Pre delegáciu SR na 59. zasadnutí Valného zhromaždenia Organizácie Spojených národov bude prioritná aj snaha získavať podporu členských krajín pre kandidatúru SR do Bezpečnostnej rady OSN, s dôrazom na členské krajiny Východoeurópskej regionálnej skupiny, za ktorú SR do Bezpečnostnej rady OSN kandiduje. Súčasťou smernice je preto informácia o aktuálnom stave kandidatúry Slovenskej republiky do Bezpečnostnej rady OSN na obdobie 2006 – 2007.

 V súlade s  predloženým materiálom sa odporúča vysloviť súhlas s návrhom uznesenia o účasti delegácie Slovenskej republiky na 59. zasadnutí Valného zhromaždenia Organizácie Spojených národov  a s návrhom smernice pre postup delegácie. 

Predkladaný materiál nemá finančný a ekonomický vplyv, ani negatívny vplyv na životné prostredie a zamestnanosť. Náklady na účasť jednotlivých členov delegácie znáša vysielajúca organizácia.